

Αρκαλοχώρι, 02/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Δημιουργία Περιφερειακού Ευρετηρίου Άυλης Πολιτιστικής Κληρονομιάς: Στο επίκεντρο το Θραψανό και ο καθοριστικός ρόλος της κεραμικής Τέχνης στην ταυτότητα και ανάδειξη της περιοχής**

Με επιτυχία και ενδιαφέρουσες ομιλίες, ολοκληρώθηκαν οι εκδηλώσεις παρουσίασης του Περιφερειακού Ευρετηρίου Άυλης Πολιτιστικής Κληρονομιάς της Κρήτης, οι οποίες πραγματοποιήθηκαν το Σάββατο 31 Μαΐου στο Ηράκλειο και την Κυριακή 1 Ιουνίου στο Θραψανό. Η εκδήλωση στο Θραψανό, ανέδειξε τον καθοριστικό ρόλο της κεραμικής τέχνης στην ταυτότητα της περιοχής και τον μελλοντικό σχεδιασμό για την προστασία και αξιοποίησή της.

Ο Δήμαρχος Μινώα Πεδιάδας Βασίλης Κεγκέρογλου παρευρέθηκε στις εκδηλώσεις τόσο στο Ηράκλειο όσο και στο Συνεταιρισμό Αγγειοπλαστών «ΜΙΝΩΣ» στο Θραψανό, δίνοντας έμφαση στον χαιρετισμό του, στις άμεσες παρεμβάσεις και ενισχυτικές δράσεις που σχεδιάζει ο Δήμος για την υποστήριξη και ανάδειξη της κεραμικής τέχνης στο Θραψανό.

Μάλιστα, αναφέρθηκε στον συμβολισμό της επιλογής του Θραψανού για τη διεξαγωγή της εκδήλωσης, ως κέντρου πολιτιστικής δημιουργίας και εκπαίδευσης, χαρακτηρίζοντάς το ως «θερμοκοιτίδα της διαφύλαξης και της διαγενεακής μεταβίβασης της Μινωικής Αγγειοπλαστικής Τέχνης». Αξίζει μάλιστα να σημειωθεί ότι σήμερα, 30 περίπου επιχειρήσεις στην περιοχή Θραψανού συνεχίζουν την παράδοση της Μινωικής Αγγειοπλαστικής Τέχνης και την παραγωγή πήλινων αγγείων που έχουν τη δική τους θέση στην ελληνική αλλά και την παγκόσμια αγορά.

Επικεντρώθηκε στην υποστήριξη και ανάδειξη της κεραμικής τέχνης του Θραψανού, η οποία έχει βαθιές ρίζες στην τοπική παράδοση, υπογραμμίζοντας τη σημασία της δημιουργίας του Περιφερειακού Ευρετηρίου Άυλης Πολιτιστικής Κληρονομιάς, το οποίο είναι ένα σημαντικό βήμα για την αναγνώριση και προστασία της άυλης πολιτιστικής κληρονομιάς της Κρήτης (η αγγειοπλαστική παράδοση του Θραψανού συγκαταλέγεται ήδη, στο Εθνικό Ευρετήριο Άυλης Πολιτιστικής Κληρονομιάς της Ελλάδας).

Παράλληλα, αναφέρθηκε στην πρόσφατη λειτουργία της Σχολής Κεραμικής, που αποτελεί σημαντικό βήμα για την προώθηση της κεραμικής τέχνης και την ενίσχυση της τοπικής οικονομίας.

**Σ’ αυτή την κατεύθυνση ο σχεδιασμός της Δημοτικής Αρχής περιλαμβάνει παρεμβάσεις και δράσεις με σημαντικότερες και κρίσιμες:**

α) Την διασφάλιση των στεγαστικών και όχι μόνο, προϋποθέσεων για τη λειτουργία της Σχολής Κεραμικής διετούς φοίτησης με τη συνεργασία του Υπουργείου Πολιτισμού και του Πανεπιστημίου Δυτικής Μακεδονίας για την περαιτέρω ανάδειξη και διαφύλαξη της κεραμικής τέχνης του Θραψανού.

β) Την ολοκλήρωση των υποδομών και τη λειτουργία του Κέντρου Μινωικής Αγγειοπλαστικής

Τέχνης στη Λιβάδα σε ένα τμήμα του οποίου, λειτουργεί η Σχολή Κεραμικής. Το Κέντρο Μινωικής Αγγειοπλαστικής Τέχνης μπορεί να αποτελέσει τη βάση της άυλης πολιτιστικής κληρονομιάς της Αγγειοπλαστικής του Θραψανού που θα είναι σε λειτουργική σχέση με την εκπαίδευση, ώστε γίνει πόλος έλξης για τον πολιτισμό, τη γνώση, την παράδοση, τον βιωματικό και συνεδριακό τουρισμό σε συνδυασμό με την προοπτική του νέου διεθνούς Α/Δ.

γ) Προϋποθέσεις και κίνητρα για να μπει νέο αίμα στην κεραμική τέχνη που έκανε και κάνει γνωστό τον τόπο, εντός και εκτός συνόρων.

Μάλιστα, ο Δήμαρχος ευχαρίστησε τον Περιφερειάρχη Κρήτης Σταύρο Αρναουτάκη, ο οποίος προς αυτή την κατεύθυνση έκανε δεκτό το αίτημα για την χρηματοδότηση των μελετών ολοκλήρωσης του Κέντρου αλλά και του βιωματικού εργαστηρίου καθώς και όλα τα στελέχη του Υπουργείου, της Περιφέρειας και του Πλοηγού για το ενδιαφέρον τους για τον πολιτισμό του τόπου, επισημαίνοντας ότι η στενότερη συνεργασία του Δήμου με τους τοπικούς φορείς, την Περιφέρεια και το Υπουργείο Πολιτισμού μπορεί να φέρει ακόμη καλύτερα αποτελέσματα.

Η διημερίδα περιλάμβανε παρουσιάσεις από εκπροσώπους του Υπουργείου Πολιτισμού και της Περιφέρειας Κρήτης, οι οποίοι επισήμαναν την ανάγκη συνεργασίας για την προώθηση των παραδόσεων και των πολιτιστικών πρακτικών που ενσωματώνουν την ταυτότητα του κρητικού λαού. Η εκδήλωση τόνισε τη σημασία της ενεργούς συμμετοχής των πολιτών, των πολιτιστικών συλλόγων και των εκπαιδευτικών φορέων στη διαφύλαξη και ανάπτυξη της άυλης πολιτιστικής κληρονομιάς.